input: ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
  της 27ης Μαρτίου 2014
  όσον αφορά τη χρηματοδοτική ενίσχυση από την Ένωση για την κατάρτιση συντονισμένου σχεδίου ελέγχου με σκοπό τη διάγνωση της συχνότητας δόλιων πρακτικών στην εμπορία ορισμένων τροφίμων
  [κοινοποιηθείσα υπό τον αριθμό C(2014) 1912]
  (2014/176/ΕΕ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 66,
  Εκτιμώντας τα ακόλουθα:
  (1)
  Η σύσταση 2014/180/ΕΕ (2) της Επιτροπής προβλέπει δεύτερο κύκλο συντονισμένων ελέγχων, που θα διεξάγονται από τα κράτη μέλη με σκοπό να εξακριβωθεί αν υπάρχει συνεχής άσκηση δόλιων πρακτικών στην εμπορία ορισμένων τροφίμων.
  (2)
  Για να διευκολυνθεί η απρόσκοπτη και ταχεία εφαρμογή του εν λόγω σχεδίου, η Ένωση θα πρέπει να στηρίξει οικονομικά τα κράτη μέλη που διεξάγουν τους επίσημους ελέγχους, όπως προβλέπεται στη σύσταση της Επιτροπής.
  (3)
  Βάσει των υπολογισμών που έγιναν μετά τον πρώτο κύκλο δοκιμών, το κόστος διεξαγωγής δοκιμών DNA για τον προσδιορισμό της παρουσίας κρέατος αλόγου σε τρόφιμα που διατίθενται στην αγορά και/ή φέρουν επισήμανση ως τρόφιμα που περιέχουν βόειο κρέας εκτιμάται σε 120 ευρώ ανά δοκιμή. Το σύνηθες ποσοστό συγχρηματοδότησης από την Ένωση για συντονισμένα σχέδια ελέγχου είναι 50 %.
  (4)
  Το Centre wallon de recherches agronomiques (CRA-W), στο Gembloux του Βελγίου, απέκτησε πρόσφατα καθεστώς ευρωπαϊκού εργαστηρίου αναφοράς (EURL) για τις δοκιμές που είναι οι πιο σχετικές με το συγκεκριμένο σχέδιο ελέγχων. Η Επιτροπή ζήτησε τη βοήθεια του κέντρου αυτού για να εναρμονίσει τη μέθοδο δοκιμών που θα χρησιμοποιηθεί στο συντονισμένο σχέδιο ελέγχου. Πρόκειται για ένα πρόσθετο καθήκον, το οποίο δεν περιλαμβάνεται στο υφιστάμενο πρόγραμμα εργασιών που επιτελεί το κέντρο ως EURL. Το κόστος του πρόσθετου αυτού καθήκοντος εκτιμάται σε 20 000 ευρώ περίπου και θα πρέπει να καλυφθεί από την Επιτροπή σε ποσοστό 100 %.
  (5)
  Σύμφωνα με το άρθρο 84 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3) («ο δημοσιονομικός κανονισμός») και το άρθρο 94 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής (4), πριν από την ανάληψη δαπάνης από τον προϋπολογισμό της Ένωσης εκδίδεται απόφαση χρηματοδότησης από το όργανο ή από τις αρχές τις οποίες εξουσιοδοτεί το όργανο, η οποία περιλαμβάνει τα ουσιώδη στοιχεία της ενέργειας που συνεπάγεται τη δαπάνη από τον προϋπολογισμό. Θα πρέπει να καθοριστούν κριτήρια επιλεξιμότητας.
  (6)
  Η χρηματοδοτική συμμετοχή της Ένωσης θα πρέπει να χορηγείται με την προϋπόθεση ότι θα έχουν διενεργηθεί οι δοκιμές και οι αναλύσεις και ότι θα προσκομιστούν τα αναγκαία στοιχεία από τις αρμόδιες αρχές εντός των προθεσμιών που καθορίζονται στην παρούσα απόφαση. Για λόγους διοικητικής αποτελεσματικότητας, όλες οι δαπάνες για τις οποίες υποβάλλεται αίτηση χρηματοδοτικής ενίσχυσης από την Ένωση θα πρέπει να εκφράζονται σε ευρώ. Θα πρέπει να καθοριστεί ο συντελεστής μετατροπής σε νόμισμα άλλο από το ευρώ,
  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
  Άρθρο 1
  Αντικείμενο
  1. Η Ένωση συμμετέχει στις δαπάνες που πραγματοποιούν τα κράτη μέλη για την εφαρμογή του συντονισμένου σχεδίου ελέγχου που αναφέρεται στη σύσταση 2014/180/ΕΕ (στο εξής «σύσταση της Επιτροπής»), με συνολικό μέγιστο ποσό ύψους 145 440 ευρώ.
  2. Η Ένωση συμμετέχει στις δαπάνες που πραγματοποιεί το Centre wallon de recherches agronomiques (CRA-W), στο Gembloux του Βελγίου, για τη διακρίβωση και τον συντονισμό της μεθόδου δοκιμών για αδήλωτα ζωικά είδη στο κρέας και τα προϊόντα κρέατος, με συνολικό ανώτατο ποσό 20 000 ευρώ.
  3. Οι δαπάνες που αναφέρονται στις παραγράφους 1 και 2 χρηματοδοτούνται από τη γραμμή προϋπολογισμού 17.0403.
  Άρθρο 2
  Επιλέξιμες δαπάνες των κρατών μελών
  1. Η συμμετοχή της Ένωσης που αναφέρεται στο άρθρο 1 παράγραφος 1 λαμβάνει τη μορφή επιστροφής ποσοστού 50 % των δαπανών για τις δοκιμές που διενεργούνται από τις αρμόδιες αρχές με σκοπό την εφαρμογή του σχεδίου ελέγχου για το οποίο γίνεται λόγος στο σημείο 1 της σύστασης της Επιτροπής.
  2. Η συμμετοχή της Ένωσης δεν μπορεί να υπερβαίνει:
  α)
  τα 60 ευρώ κατά μέσο όρο ανά δοκιμή·
  β)
  τα ποσά που αναφέρονται στο παράρτημα I.
  3. Μόνο οι δαπάνες που αναφέρονται στο παράρτημα II είναι επιλέξιμες για χρηματοδοτική ενίσχυση από την Ένωση.
  Άρθρο 3
  Επιλέξιμες δαπάνες του Centre wallon de recherches agronomiques (CRA-W), στο Gembloux του Βελγίου
  1. Η συμμετοχή της Ένωσης που αναφέρεται στο άρθρο 1 παράγραφος 2 λαμβάνει τη μορφή επιστροφής σε ποσοστό 100 % των δαπανών για τα καθήκοντα που αφορούν τη διακρίβωση και τον συντονισμό της μεθόδου δοκιμών που χρησιμοποιείται στο συντονισμένο σχέδιο ελέγχου για το οποίο γίνεται λόγος στη σύσταση της Επιτροπής.
  2. Είναι επιλέξιμες οι ακόλουθες δαπάνες:
  α)
  για το προσωπικό που απασχολείται πλήρως ή εν μέρει για τη διενέργεια των δοκιμών στις εγκαταστάσεις του εργαστηρίου· οι δαπάνες περιορίζονται στους πραγματικούς μισθούς μαζί με τις ασφαλιστικές εισφορές και τις λοιπές νόμιμες δαπάνες που εντάσσονται στις αποδοχές·
  β)
  για αναλώσιμα που αφορούν την προετοιμασία των πρότυπων δειγμάτων·
  γ)
  έξοδα μεταφοράς·
  δ)
  γενικά έξοδα ανερχόμενα στο 7 % του αθροίσματος των δαπανών που αναφέρονται στα στοιχεία α), β) και γ).
  3. Οι δαπάνες δηλώνονται έως τις 31 Αυγούστου 2014 σύμφωνα με τον μορφότυπο του παραρτήματος IV της παρούσας απόφασης.
  Άρθρο 4
  Κανόνες επιλεξιμότητας
  1. Η συμμετοχή της Ένωσης που αναφέρεται στο άρθρο 1 παράγραφος 1 υπόκειται στις ακόλουθες προϋποθέσεις:
  α)
  οι δοκιμές έχουν διεξαχθεί σύμφωνα με τους όρους της σύστασης της Επιτροπής·
  β)
  τα κράτη μέλη έχουν διαβιβάσει στην Επιτροπή την έκθεση που αναφέρεται στη σύσταση της Επιτροπής εντός της προβλεπόμενης από τη σύσταση προθεσμίας·
  γ)
  έως τις 31 Αυγούστου 2014, τα κράτη μέλη θα έχουν υποβάλει στην Επιτροπή, σε ηλεκτρονική μορφή, οικονομική έκθεση σύμφωνα με τον μορφότυπο του παραρτήματος III της παρούσας απόφασης.
  2. Η Επιτροπή μπορεί να μειώσει το ποσό της συμμετοχής που αναφέρεται στο άρθρο 1 σε περίπτωση που δεν πληρούνται οι προϋποθέσεις της παραγράφου 1, λαμβάνοντας υπόψη τη φύση και τη σοβαρότητα της μη συμμόρφωσης, καθώς και τη δυνητική χρηματοοικονομική απώλεια για την Ένωση.
  3. Τα κράτη μέλη παρέχουν, κατόπιν αιτήματος της Επιτροπής, τα παραστατικά για τις πραγματοποιηθείσες δαπάνες για τις οποίες ζητείται επιστροφή σύμφωνα με το άρθρο 2.
  Άρθρο 5
  Νόμισμα και συντελεστής μετατροπής
  1. Οι δαπάνες που υποβάλλονται από τα κράτη μέλη για να λάβουν τη χρηματοδοτική ενίσχυση της Ένωσης εκφράζονται σε ευρώ και δεν περιλαμβάνουν φόρο προστιθέμενης αξίας (ΦΠΑ) ούτε άλλο φόρο.
  2. Όταν οι δαπάνες ενός κράτους μέλους εκφράζονται σε νόμισμα άλλο από το ευρώ, το οικείο κράτος μέλος μετατρέπει το εν λόγω νόμισμα σε ευρώ εφαρμόζοντας την ισοτιμία που καθορίστηκε πρόσφατα από την Ευρωπαϊκή Κεντρική Τράπεζα, πριν από την πρώτη ημέρα του μήνα κατά τον οποίο υποβάλλεται η αίτηση από το οικείο κράτος μέλος.
  Άρθρο 6
  Η παρούσα απόφαση αποτελεί απόφαση χρηματοδότησης κατά την έννοια του άρθρου 84 του δημοσιονομικού κανονισμού.
  Άρθρο 7
  Η παρούσα απόφαση εφαρμόζεται από την ημερομηνία έκδοσης της σύστασης της Επιτροπής.
  Άρθρο 8
  Η παρούσα απόφαση απευθύνεται στα κράτη μέλη.
  Βρυξέλλες, 27 Μαρτίου 2014.